
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	22 aprilie 2008

	Nr.
	27/55


R A P O R T

asupra propunerii legislative privind acordarea de bonuri valorice pentru sănătate
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 62 din 25 februarie 2008, cu dezbaterea pe fond în procedură obişnuită a propunerii legislative privind acordarea de bonuri valorice pentru sănătate.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1341/04.10.2007)

· avizul favorabil al Comisiei juridice, de disciplină şi imunităţi (nr.31/127/18.03.2008)

· avizul negativ al Comisiei pentru sănătate şi familie (nr.28/93/05.03.2008)

· punctul de vedere negativ al Guvernului (nr.2805/26.10.2007).


Propunerea legislativă are ca obiect de reglementare crearea cadrului legal pentru acordarea bonurilor valorice pentru sănătate, în valoare nominală de 50 lei, indexabilă, acestea urmând a se acorda pensionarilor din sistemul public de pensii. Vârsta de la care se pot acorda aceste bonuri valorice este de 75 de ani, pentru anul 2008, iar în următorii ani, vârsta de la care se vor acorda bonurile va scădea cu un an.

Comisia propune Plenului Camerei Deputaţilor respingerea iniţiativei legislative din următoarele considerente:

· se propune ca sursă de finanţare veniturile obţinute din privatizare, în condiţiile în care bonurile sunt acordate pe termen lung, iar sursa de acoperire propusă se diminuează pe măsură ce procesul de privatizare scade în intensitate. Veniturile obţinute din privatizare nu sunt tratate ca venituri bugetare şi nu sunt incluse în buget. Destinaţia veniturilor din privatizare este stabilită prin Ordonanţa de urgenţă a Guvernului nr.111/2003 privind utilizarea veniturilor din privatizare şi prin Ordonanţa de urgenţă a Guvernului nr.113/2006 privind înfiinţarea Fondului naţional de dezvoltare.

· nu se precizează  modul de decontare între unitatea emitentă (Ministerul Muncii, Familiei şi Egalităţii de Şanse) şi  prestatorii de servicii medicale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei, care au avut loc în şedinţa din 16 aprilie 2008, au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 17 voturi pentru şi un vot împotrivă.
Propunerea legislativă a fost respinsă de Senat în şedinţa din 18 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

